  Майя Бывальцева Россиысь тросэз спортсменъёс 2018-тӥ арын Пхёнчханын ортчоно Олимпи шудонъёсы мыныны мылкыд каризы, инлык шоры учкытэк — олимпи куншет улын, вераз журналистъёслы Россиысь Олимпи комитетысь спортсменъёслэн ӧризылэн кивалтӥсез Софья Великая вордӥськонэ, 11-тӥ толсуре, ӧрилэн кенешонэз ортчем бере. Со сярысь ивортэ «». Спортысь тол амалъёсъя вань спортсменъёсын вераськимы. Тросэзлэн Россиысь спортсменъёслэн Олимпиадае пыриськемзы потэ, ӧри спортсменъёслы дурбасьтӥз. Россиын улӥсьёсты со пумкылъянэз гажаны но валаны курисько Софья ВеликаяАзьвылгес Калыккуспо олимпи комитет Россиысь Олимпи комитетэз Пхёнчханын тол Олимпиадае пыриськонлэсь палэнтӥз. Ӵошатсконъёсы лэзем спортсменъёс нейтральной флаг улын пыриськыны быгатозы. Озьы ик Великая вераз, Россиысь Олимпи комитетысь спортсменъёслэн ӧризы Калыккуспо олимпи комитетлэн азьмуртэзлы Томас Бахлы но исполкомезлы вазиськыны малпа шуыса, со россиянъёсты Олимпиадае кунлэн куншетэзтэк но кункрезезтэк лэзён сярысь пумкылъянэз выльысь учкыны куроз. «Куд-ог спортсменъёс кылкутытэмын ни вал, дисквалификациез ортчизы ни, Калыккуспо олимпи комитетлэн регламентэзлэн вань куронъёсызъя соос быгато Олимпи шудонъёсы пыриськыны. Мукет кунъёсысь спортсменъёслэн сыӵе луонлыксы вань», — ватсаз со. «Олимпиаде лэзьыку ми Калыккуспо олимпи комитетэз зэмлыко луыны куриськомы. Милем ӧвӧл кулэ югдур, куке Шудонъёсы сборнойысь витетӥ но куатетӥ номеръёсты гинэ ӧтёзы, нош азьветлӥсьёсты уз», — пусйиз Софья Великая. Тодэ вайытом, азьвылгес Олимпи чемпионка Тамара Тихонова ивортодэтъя «Удмуртия» агентстволы вераз вал, Олимпиадае нейтральной флаг улын пыриськонлэсь номыр уродзэ уг адӟы шуыса. Тегъёс: Спорт Олимпиада Россия  